Άγιος Βασίλειος ο διά Χριστόν σαλός

Ο Άγιος Βασίλειος ο Ευλογημένος (ρωσικά: Василий Блаженный‎, 1469 – 2 Αυγούστου 1552) ήταν Ρώσος άγιος και διά Χριστόν σαλός. Μερικές φορές τον ονομάζουν «Βασίλειος ο Γυμνός» (Василий Нагой).

 Γεννήθηκε επί βασιλείας του Ιβάν Γ΄ σε φτωχή οικογένεια αγροτών σε ένα από τα περίχωρα της Μόσχας, στο χωριό Γιελόχοβο (Елохово) που σήμερα έχει ενσωματωθεί στη Μόσχα. Οι γονείς του, Ιάκωβος και Άννα, τον έστειλαν να μάθει την τέχνη του υποδηματοποιού. Ο εργατικός και θεοφοβούμενος νεαρός Βασίλειος, όπως περιγράφεται στον βίο του Αγίου, είχε το χάρισμα της προφητείας, το οποίο ανακαλύφθηκε εντελώς τυχαία. Από τα δεκαέξι του χρόνια και μέχρι το τέλος της ζωής του απαρνήθηκε τα πάντα και γύριζε στους δρόμους γυμνός και ξυπόλητος. Ο βίος του αγίου διηγείται με πόσο πάθος ο Βασίλειος με το λόγο και το έργο του προσπαθούσε να διδάξει στον κόσμο τις αρχές της ηθικής ζωής. Προειδοποιούσε για το πρόσκαιρο και τη ματαιότητα της επίγειας ζωής. Περιπλανιόταν και κοιμόταν στους δρόμους, τηρούσε συνεχή νηστεία και στερούσε στον εαυτό του σχεδόν τα πάντα. Πήγαινε συχνά στις φυλακές για αλκοολικούς και τους συμπαραστεκόταν ηθικά προσπαθώντας να τους βοηθήσει να σωθούν. Η συμπεριφορά του θύμιζε τρελό γι' αυτό και έμεινε γνωστός ως «σαλός» (ρωσ. «Христа ради юродивый»). Κατέκρινε και καυτηρίαζε σε όλη του τη ζωή το ψέμα και την υποκρισία. Ελεούσε τους ζητιάνους και συμπαραστεκόταν σε όσους είχαν ανάγκη. Όπως μαρτυρούν σύγχρονοί του ήταν ο μόνος άνθρωπος τον οποίο φοβόταν ο Ιβάν ο Τρομερός. Πράγματι, ο τσάρος Ιβάν ο Τρομερός εκτιμούσε και φοβόταν τον Βασίλειο γιατί είχε την ικανότητα να διαβάσει τις καρδιές και τις σκέψεις των ανθρώπων. Όταν, λίγο πριν το θάνατό του, ο Βασίλειος αρρώστησε βαριά, τον επισκέφτηκε ο ίδιος ο τσάρος με τη σύζυγό του Αναστασία και τους γιους του. Ο Βασίλειος πέθανε στις 2 Αυγούστου του 1552, σε ηλικία 88 ετών (σύμφωνα με άλλες πηγές το 1551). Ο ίδιος ο Ιβάν ο Τρομερός μαζί με πολλούς βογιάρους μετέφεραν το φέρετρο του αγίου στο κοιμητήριο και ο μητροπολίτης Μακάριος τέλεσε την κηδεία. Τάφηκε στο κοιμητήριο του ναού της Αγίας Τριάδος (σήμερα αποτελεί μέρος του Καθεδρικού ναού του Αγίου Βασιλείου στην Κόκκινη Πλατεία, που ονομάστηκε έτσι προς τιμήν του). Όταν ο κόσμος άρχισε να μιλά για τα θαύματα του σαλού, ο Πατριάρχης Ιώβ καθιέρωσε τον εορτασμό της μνήμης του στις 2 Αυγούστου. Στον άγιο Βασίλειο τον διά Χριστόν σαλό αποδίδονται πολλά θαύματα. Κάποτε μπήκε ένας πελάτης στο υποδηματοποιείο που μαθήτευε ο νεαρός Βασίλειος και ζήτησε από το αφεντικό να του φτιάξει ένα ζευγάρι μπότες τόσο γερές που να του κρατήσουν για πολλά χρόνια. Τότε ο Βασίλειος άρχισε να γελά. Όταν ο πελάτης έφυγε και το αφεντικό τον ρώτησε γιατί γελούσε, εκείνος απάντησε πως είναι αστείο κάποιος να δίνει μια τέτοια παραγγελία ενώ πρόκειται σύντομα να πεθάνει, πράγμα που επαληθεύτηκε. Μια φορά που ήταν φιλοξενούμενος του τσάρου Ιβάν του Τρομερού ο άγιος έχυνε το κρασί που του πρόσφεραν έξω από το παράθυρο. Την τρίτη φορά που το έκανε, ο τσάρος τον ρώτησε για ποιο λόγο το κάνει κι εκείνος απάντησε ότι το Νόβγκοροντ καίγεται. Ο άγιος έσβησε την πυρκαγιά με τρία ποτήρια κρασί. ПРАВОСЛАВНАЯ ЭНЦИКЛОПЕДИЯ Ορθόδοξος συναξαριστής Удивительные чудеса Василия Блаженного (Εφημερίδα Κομσομόλσκαγια Πράβντα) Βιογραφία του αγίου Αρχειοθετήθηκε 2013-10-14 στο Wayback Machine. (στη ρωσική) Ο βίος του αγίου Βασιλείου του διά Xριστόν σαλού (ρωσικά) Ορθόδοξη Εγκυκλοπαίδεια (ρωσικά)